b'\n_START_ARTICLE_\nOperaatio Nordwind (1941)\n_START_PARAGRAPH_\nOperaatio Nordwind (saks. Unternehmen Nordwind) oli Suomen ja Saksan yhteinen merioperaatio toisessa maailmansodassa vuonna 1941. Saksa aloitti my\xc3\xb6hemmin samannimisen operaation l\xc3\xa4nsirintamalla tammikuussa 1945. Operaatiosta on k\xc3\xa4ytetty my\xc3\xb6s nime\xc3\xa4 Pohjatuuli._NEWLINE_Nordwind oli h\xc3\xa4m\xc3\xa4ysoperaatio, jolla koetettiin saada puna-armeija uskomaan, ett\xc3\xa4 Saksan joukot aikoivat nousta maihin Viroon kuuluville Saarenmaalle ja Hiidenmaalle l\xc3\xa4nnest\xc3\xa4, merelt\xc3\xa4 p\xc3\xa4in syyskuussa 1941. T\xc3\xa4h\xc3\xa4n tarkoitukseen koottiin viidentoista aluksen saattue, joka l\xc3\xa4hti purjehtimaan 13. syyskuuta Ut\xc3\xb6st\xc3\xa4 kohti etel\xc3\xa4\xc3\xa4. Tarkoituksena oli ainoastaan, ett\xc3\xa4 neuvostotiedustelu huomaisi sen. Operaatio johti t\xc3\xa4ydelliseen ep\xc3\xa4onnistumiseen, sill\xc3\xa4 neuvostoliittolaiset eiv\xc3\xa4t ehk\xc3\xa4 edes havainneet saattuetta, mutta panssarilaiva Ilmarinen upposi jouduttuaan miinaan ven\xc3\xa4l\xc3\xa4isten 5. elokuuta laskemaan miinoitteeseen. Saattueen muodostivat panssarilaivat Ilmarinen ja V\xc3\xa4in\xc3\xa4m\xc3\xb6inen sek\xc3\xa4 vartioveneet (VMV 1, VMV 14, VMV 15 ja VMV 16). Toisessa osastossa purjehti kahdeksan saksalaista alusta ja kolmannessa j\xc3\xa4\xc3\xa4nmurtajat J\xc3\xa4\xc3\xa4karhu ja Tarmo sek\xc3\xa4 yksi kuljetusalus.'